劒門
作者：杜甫
朝代：唐

paragraphs: 惟天有設險，劒門天下壯。
連山抱西南，石角皆北向。
兩崖崇墉倚，刻畫城郭狀。
一夫怒臨關，百萬未可傍。
珠玉走中原，岷峨氣悽愴。
三皇五帝前，雞犬各相放。
後王尚柔遠，職貢道已喪。
至今英雄人，高視見霸王。
幷吞與割據，極力不相讓。
吾將罪真宰，意欲鏟疊嶂。
恐此復偶然，臨風默惆悵。